**Školský vzdelávací program**

**„**Umenie je niečo, čo nezachytíš okom, uchom, ani nedáš do dlane. A nikdy to nedáš do klietky, ani nespútaš.

Umenie je krása bez hraníc!**“**

**Predkladateľ:** Súkromná základná umelecká škola

Ružová 1637

010 01 Žilina

IČO: 42433495

Právna forma: nezisková organizácia

Vyučovací jazyk: slovenský

Riaditeľka: Ing. Petra Nováková, PhD.

Kontakt: 0915 742 478

zilina@umeleckaskola.sk

www.zilina.umeleckaskola.sk

**Zriaďovateľ:** Mgr. Ján Sirotka

Mierová 24, Bratislava

Kontakt: 0905 603 049

sirotka@umeleckaskola.sk

**Platnosť dokumentu:** od 1. septembra 2015

Charakteristika školy: *odbory:* tanečný, výtvarný, literárno-dramatický a hudobný

*pracovisko školy:* Ružová 1637, 010 01 Žilina

*priestory:* dlhodobo prenajaté

*počet odborných učební:* 4, od 1.9.2017 -5

*počet žiakov:* 237 (v tanečnom odbore 163, vo výtvarnom odbore 61 a v literárno-dramatickom odbore 12 žiakov)

*organizácia výchovy a vzdelávania:* denný vyučovací režim v čase 12:30-20:00h, vyučovacia hodina trvá 45min, pričom je možné vyučovacie hodiny spájať podľa platných rámcových učebných plánov

*poradné orgány riaditeľa školy:* Pedagogická rada školy, ktorá sa stretáva 1xmesačne, Umeleckú radu zatiaľ supluje Predmetová komisia, Rada školy, ktorá sa v šk. roku 2016/2017 stretla spolu 5x.

**ZÁZNAMY O PLATNOSTI A REVIDOVANÍ**

**ŠKOLSKÉHOVZDELÁVACIEHO PROGRAMU**

|  |  |  |
| --- | --- | --- |
| Platnosť ŠkVP  Revidovanie ŠkVP | Dátum | Zameranie zmeny, inovácie, úpravy |
| Platnosť | 1.9.2015 |  |
| 1. Revidovanie | 30.6.2016 | Východiská ŠkVP, charakteristika školy, doplnenie vyučovacieho jazyka, personálne zabezpečenie, doplnenie prílohy 7, materiálno-technické a priestorové podmienky, podmienky pre vzdelávanie žiakov so ŠVVP - podľa manuálu na tvorbu ŠkVP pre ZUŠ od ŠPÚ v Bratislave z decembra 2015. |
| 2. Revidovanie | 27.6.2017 | Charakteristika školy, vlastné zameranie školy, personálne zabezpečenie, materiálno-technické a priestorové zabezpečenie školy, prílohy-doplnenie hudobného odboru. |
|  |  |  |
|  |  |  |

**Východiská školského** Štátny vzdelávací program pre základné umelecké školy ,

**vzdelávacieho programu:**

Koncepčný zámer rozvoja školy,

Zákon č. 245/2008 Z. z. o výchove a vzdelávaní (školský zákon) a o zmene a doplnení niektorých zákonov v znení neskorších predpisov,

Rámcové učebné plány a učebné osnovy Štátneho vzdelávacieho programu ZUŠ,

Vzdelávacie štandardy pre jednotlivé umelecké odbory ZUŠ,

Pedagogicko-organizačné pokyny pre aktuálny školský rok,

Manuál pre tvorbu školských vzdelávacích programov pre ZUŠ,

Vyhláška Ministerstva školstva Slovenskej republiky č. 324/2008 Z. z. o základnej umeleckej škole v znení vyhlášky č. 245/2011 Z. z.,

Metodický pokyn č. 21/2009-R z 22. decembra 2009 na klasifikáciu a hodnotenie žiakov ZUŠ,

Zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov v znení neskorších predpisov.

1. **Vymedzenie vlastných cieľov a poslania výchovy a vzdelávania**

Umelecké školstvo na Slovensku predstavuje ucelený systém výchovy a vzdelávania, ktorý poskytuje mládeži možnosť rozvíjať svoje nadanie v niektorej z umeleckých oblastí, a to na rôznych typoch umeleckých škôl.

Hlavným cieľom umeleckého školstva je výchova umením k umeniu a pre umenie. Zatiaľ, čo výchova umením k umeniu predstavuje formovanie osobnosti žiaka smerom k rozvoju jeho schopnosti tvoriť a prijímať umenie, výchova umením pre umenie predstavuje formovanie osobnosti žiaka k príprave na profesionálnu umeleckú činnosť.

Základné umelecké školy majú najširší záber v systéme umeleckého vzdelávania a predstavujú jeho základný článok s významným kultúrno-výchovným poslaním.

Naša škola mnohostranne formuje svojich žiakov, priamo ovplyvňuje ich odborný umelecký rast prostredníctvom svojich študijných odborov a moderných metód práce. Vo svojich odboroch zabezpečuje špecializovanú odbornú výchovu a vzdelávanie žiakov so záujmom a primeranými predpokladmi pre umeleckú tvorbu, čím vychováva nielen kultivovaných návštevníkov kultúrnych podujatí, ale výrazne sa podieľa na výchove a vzdelávaní budúcich umelcov a interpretov.

**Naše ciele:**

* vytvárať nadštandardné podmienky pre aktívnu umeleckú činnosť detí a žiakov v jednotlivých študijných odboroch v zmysle ich prípravy na ďalšie umelecké vzdelávanie,
* zamerať sa na dôsledný rozvoj a koordinovanie schopností, zručností a návykov, ktoré sú predmetom umeleckého vzdelávania, v súlade s vekom, danosťami a špecifikami každého dieťaťa,
* posudzovať každého žiaka ako jedinečnú bytosť schopnú pozitívneho vývinu,
* poskytnúť žiakovi dostatok priestoru na sebarealizáciu,
* ponúknuť v rámci jednotlivých odborov obsažný, zaujímavý a príťažlivý výchovno-vzdelávací program,
* podporovať a upevňovať rozvoj kreatívneho myslenia, emočnej inteligencie, rozvíjať a formovať zmysel pre dobro a krásu v podnetnom pracovnom prostredí,
* formovať a budovať u žiakov správny hodnotový systém a schopnosť odolávať tlaku reklamy, či gýča, so zameraním na vývoj orientácie na vkus,
* viesť dieťa a žiaka k preferencii duchovných hodnôt pred materiálnymi hodnotami,
* reagovať na zmeny vo vývine spoločnosti, zohľadňovať nové trendy vo vývoji umenia,
* úzko spolupracovať so základnými školami v mieste pôsobenia, s umeleckými ustanovizňami, občianskymi združeniami, a pod.
* prehĺbiť spoluprácu s rodičmi žiakov ich osobnou zaangažovanosťou do diania školy,
* zamerať sa na rozvoj kompetencií a zvyšovanie úrovne žiakov v komunikačnej oblasti,
* využívať medziodborovú spoluprácu na realizáciu veľkých hudobno-dramatických predstavení a projektov,
* podporovať a rozvíjať prosociálne správanie, aktivity na báze dobrovoľníctva,
* dosiahnuť, aby každé dieťa v našej škole zažilo pocit úspechu a šťastia,
* dôstojne prezentovať výsledky práce žiakov školy a ich pedagógov doma i v zahraničí,
* umožniť pedagógom profesijne sa vzdelávať, rozvíjať a zdokonaľovať.

1. **Stupeň vzdelania, ktorý sa dosiahne absolvovaním školského vzdelávacieho programu alebo jeho ucelenej časti**

Naša škola organizuje umelecké vzdelávanie v nasledujúcom členení a medzinárodnej klasifikácii vzdelávania:

1. prípravné štúdium,
2. základné štúdium – 1. stupeň
   1. 1. časť - **primárne umelecké vzdelávanie** (ISCED 1B),
   2. 2. časť - **nižšie sekundárne umelecké vzdelávanie** (ISCED 2B),

základné štúdium – 2. stupeň.

**Prípravné štúdium**

Vzdelávanie detí v prípravnom štúdiu je v našej škole určené deťom predškolského veku a je realizované v tanečnom odbore ako dvojročné štúdium (PŠ1 a PŠ2) a vo výtvarnom a literárno-dramatickom odbore ako jednoročné prípravné štúdium (PŠ). Po úspešnom absolvovaní PŠ1 sú deti ocenené diplomom a po úspešnom absolvovaní PŠ2 v tanečnom odbore alebo PŠ vo výtvarnom a literárno-dramatickom odbore dostanú deti potvrdenie o absolvovaní prípravného štúdia.

Po ukončení prípravného štúdia získa dieťa predovšetkým prvý kontakt a viditeľné náznaky umeleckej gramotnosti prislúchajúcej svojmu študijnému odboru, ktoré sú pozitívnou bázou pre ďalší rozvoj spôsobilostí a zručností vo zvolenom odbore. Vie jednoducho komunikovať a spolupracovať s pedagógom, prejavuje sa jeho záujem a vnímavosť vo vybranom odbore. Rozumie základným pokynom v odbornej terminológii zvoleného študijného odboru.

Získané spôsobilosti a zručnosti majú byť podnetom, motiváciou a prípravou pre pokračovanie v ich rozvíjaní, ako aj overením predpokladov dieťaťa pre základné štúdium.

**Základné štúdium – 1. stupeň**

**a) Primárne umelecké vzdelanie**

Tento stupeň umeleckého vzdelania dosiahne žiak úspešným absolvovaním posledného ročníka vzdelávacieho programu pre prvú časť prvého stupňa štúdia. Dokladom o nadobudnutí uvedeného stupňa vzdelania je vysvedčenie s príslušnou doložkou.

Po ukončení primárneho umeleckého vzdelania disponuje žiak serióznymi základmi gramotnosti prislúchajúcej svojmu študijnému odboru a základmi kultúrnej gramotnosti. Získal základy pre ďalší rozvoj spôsobilostí a zručností vo zvolenom odbore. Vie si vážiť seba aj iných ľudí, je schopný komunikovať a spolupracovať, prejavuje sa jeho tolerancia a vnímavosť k potrebám a názorom iných. Získal základy používania odborného jazyka a komunikácie v oblasti zvoleného študijného odboru. V rámci svojho odboru je oboznámený so slovenskou ľudovou tradíciou a jej zvykoslovím. Absolvent tohto stupňa ovláda techniku umeleckej tvorby resp. interpretácie na veku primeranej úrovni a v súlade s individuálnymi dispozíciami.

Úroveň rozvinutia kľúčových spôsobilostí, ktoré žiak dosiahne na konci programu primárneho umeleckého vzdelania, nie je ešte ukončená. Tvorí nevyhnutný základ pre nasledujúci stupeň vzdelávania.

**b) Nižšie sekundárne umelecké vzdelanie**

Tento stupeň umeleckého vzdelania dosiahne žiak úspešným absolvovaním posledného ročníka vzdelávacieho programu pre druhú časť prvého stupňa štúdia. Dokladom o nadobudnutí uvedeného stupňa vzdelania je vysvedčenie s príslušnou doložkou.

Po ukončení nižšieho sekundárneho umeleckého vzdelania má žiak osvojené a upevnené základy gramotnosti vo svojom študijnom odbore a základy kultúrnej gramotnosti. Získal a má osvojené základy pre ďalší rozvoj spôsobilostí a zručností vo zvolenom odbore. Váži si seba aj iných ľudí, je schopný ústretovo s nimi komunikovať a spolupracovať, prejavuje sa jeho tolerancia a vnímavosť k potrebám a názorom iných. Používa odborný jazyk, v ktorom komunikuje v oblasti zvoleného študijného odboru. V rámci svojho odboru je pozná slovenskú ľudovú tradíciu a jej zvykoslovie, ako aj tradície ostatných národností, žijúcich na Slovensku. Má prehľad o historickom vývoji umenia, umeleckých štýloch, formách a tvorcoch vo zvolenom odbore štúdia. Absolvent ovláda techniku umeleckej tvorby resp. interpretácie na veku primeranej úrovni a v súlade s individuálnymi dispozíciami

Úroveň rozvinutia kľúčových spôsobilostí, ktoré žiak dosiahne absolvovaním programu nižšieho sekundárneho umeleckého vzdelania, nie je ešte stále ukončená. Tvorí nevyhnutný základ pre nasledujúci stupeň vzdelávania.

Profil absolventa nižšieho sekundárneho umeleckého vzdelania charakterizujú spôsobilosti a kompetencie, ktoré zahrňujú seriózny komplex vedomostí, zručností a hodnotových postojov umožňujúcich absolventovi poznávať, účinne konať, hodnotiť, dorozumievať sa, začleniť sa do kultúrno-spoločenských vzťahov a osobnostne i odborne sa ďalej rozvíjať vo zvolenej umeleckej oblasti.

**Základné štúdium – 2. stupeň**

Úspešní absolventi 1. stupňa základného štúdia môžu pokračovať v 2. stupni základného štúdia, ktorý má najviac štyri ročníky. Dokladom o ukončení vzdelania v základnom štúdiu je vysvedčenie.

Absolvent druhého stupňa základného štúdia je pripravený na celoživotné vzdelávanie a rozširovanie svojich nadobudnutých všeobecných i odborných vedomostí a zručností v umeleckej oblasti. Ovláda odbornú terminológiu , je schopný sa v nej orientovať a aktívne ju používa. Je schopný samostatne tvoriť a vyjadrovať svoje myšlienkové koncepty v študovanom odbore a verejne prezentovať výstupy svojej tvorby. Vie verbálne zdôvodniť koncepciu i realizáciu svojho diela, má aktívny divácky vzťah a uvedomelý postoj k umeniu, dokáže zdôvodniť svoje estetické názory, a tiež diskutovať o súčasnom umení.

Získané spôsobilosti v základnom štúdiu sa naďalej formujú na základe osobnej praktickej činnosti a skúsenosti a prípadného následného umeleckého štúdia resp. uplatnenia v životnej praxi. Nevyjadrujú trvalý stav, ale menia svoju kvalitu a hodnotu počas celého života. Majú potenciálnu vlastnosť neustále sa rozvíjať, navzájom sa prelínajú, prepájajú a majú nadodborový charakter. Získavajú sa ako produkt celkového procesu umeleckého vzdelávania, sebavzdelávania a rôznych aktivít realizovaných prostredníctvom ponúkanej výchovno-vzdelávacej činnosti.

1. **Vlastné zameranie školy**

Naša súkromná základná umelecká škola v Žiline začala písať svoju históriu 2. septembra 2003 ako pobočka Súkromnej základnej umeleckej školy, Prokofievova 5, Bratislava, kedy jej zriaďovateľ zareagoval na momentálnu situáciu, keď pracovne vyťaženým a zaneprázdneným rodičom a ich talentovaným deťom chýbala umelecká škola, ktorej pedagógovia by chodili za žiakmi a nie naopak, ako to bolo obvyklé. Žilinská pobočka SZUŠ pôsobila a spolupracovala 10 rokov s viacerými ZŠ a MŠ v pôsobnosti mesta Žilina a obce Višňové. Zmena legislatívy, žiaľ, zasiahla i našu školu, ktorá svoju činnosť od roku 2013 musela presunúť do kamenných budov v Žiline a do 31.8.2015 sa jej pôsobiskami stali 3 riadne zaevidované elokované pracoviská na Radničnej 23 a Ružovej 1637 v Žiline a na ZŠ s MŠ vo Višňovom. Hoci pôvodne začínala len s tanečným odborom, vďaka veľkému záujmu postupne pribúdali aj ostatné odbory, takže jej žiaci mali možnosť realizovať sa nielen v tanečnom, ale aj vo výtvarnom, hudobnom, či literárno-dramatickom odbore.

V súlade so zmenou legislatívy od 1. septembra 2015 sa elokované pracoviská zaevidované mimo bratislavského kraja stávajú samostatnými právnymi subjektmi, a tak naša škola začína od tohto dátumu písať svoju novú samostatnú históriu ako Súkromná základná umelecká škola, Ružová 1637, 010 01 Žilina. Pôvodný zámer zriaďovateľa SZUŠ, aby jednotliví pedagógovia vyučovali žiakov priamo v školách, kde si plnia povinnú školskú alebo predškolskú dochádzku, resp. vo vhodných zariadeniach v ich bezprostrednej blízkosti, aby tak umenie prichádzalo priamo medzi deti, žiakov, študentov, sa nám preto darí napĺňať len čiastočne.

Na základe požiadaviek rodičov, záujmu detí a žiakov a početných zmien v školskej legislatíve sa vyprofilovalo nasledujúce zameranie školy v jednotlivých odboroch:

**Tanečný odbor** – vzdelávanie detí a žiakov sa realizuje od prípravného štúdia, pričom PŠ1 sa zameriava na hudobno-pohybovú výchovu a PŠ2 na tanečnú prípravu detí, stupeň ISCED 1B a 2B má študijné zameranie Tanec. Výchovno-vzdelávací proces uvedených študijných zameraní sa realizuje v súlade s platnými učebnými plánmi a učebnými osnovami rozpracovanými v prílohách 1 a 2 a pri dôslednom dodržaní povinného materiálno-technického a priestorového zabezpečenia výchovno-vzdelávacieho procesu v základnej umeleckej škole stanoveného ministerstvom školstva s platnosťou od 1. septembra 2015.

**Výtvarný odbor** - vzdelávanie detí a žiakov sa uskutočňuje už od prípravného štúdia v študijnom zameraní Výtvarná výchova. Výchovno-vzdelávací proces sa realizuje v súlade s platnými učebnými plánmi a učebnými osnovami rozpracovanými v prílohách 1 a 2 a pri dôslednom dodržaní povinného materiálno-technického a priestorového zabezpečenia výchovno-vzdelávacieho procesu v základnej umeleckej škole stanoveného ministerstvom školstva s platnosťou od 1. septembra 2015.

**Literárno-dramatický odbor –** vzdelávanie detí a žiakov sa uskutočňuje tiež od prípravného štúdia v študijnom zameraní Dramatické a slovesné oddelenie. Výchovno-vzdelávací proces sa realizuje v súlade s platnými učebnými plánmi a učebnými osnovami rozpracovanými v prílohách 1 a 2.

**Hudobný odbor -** vzdelávanie detí a žiakov sa uskutočňuje už od prípravného štúdia v študijnom zameraní hlasová výchova, spev, príp. zborový spev od prípravného štúdia. Výchovno-vzdelávací proces sa realizuje v súlade s platnými učebnými plánmi a učebnými osnovami rozpracovanými v prílohách 1 a 2.

1. **Dĺžka štúdia a formy výchovy a vzdelávania**

**Dĺžka štúdia v závislosti od stupňa resp. úrovne vzdelávania v základnej umeleckej škole:**

* 1. **Prípravné štúdium –** je realizované ako dvojročné štúdium v tanečnom odbore – PŠ1 a PŠ2 a ako jednoročné štúdium vo výtvarnom a literárno-dramatickom odbore - PŠ. Kandidátmi prípravného štúdia sú spravidla deti materskej školy, teda deti v predškolskom veku, v literárno-dramatickom odbore deti vo veku 6 rokov, t.j. aj deti 1.ročníka v ZŠ.
  2. **Prvý stupeň základného umeleckého vzdelávania -** je realizovaný v dvoch častiach, pričom prvá časť zahŕňa 4 ročníky a druhá časť maximálne 5 ročníkov. Kandidátmi tejto úrovne umeleckého vzdelávania sú žiaci základnej školy. Úspešným absolvovaním výchovno-vzdelávacieho programu posledného ročníka 1. časti získa žiak primárne umelecké vzdelanie (ISCED 1B). Úspešným absolvovaním výchovno-vzdelávacieho programu posledného ročníka 2. časti získa žiak nižšie sekundárne umelecké vzdelanie (ISCED 2B).
  3. **Druhý stupeň základného umeleckého vzdelávania -** trvá maximálne štyri roky a je určené prevažne absolventom prvého stupňa základného umeleckého vzdelávania.

**Prijatiu uchádzačov na jednotlivé úrovne štúdia každého odboru predchádza úspešné vykonanie talentovej prijímacej skúšky vo zvolenom odbore.** Termíny riadnych, príp. dodatočných talentových prijímacích skúšok sú v zmysle Vyhlášky Ministerstva školstva Slovenskej republiky č. 324/2008 Z. z. o základnej umeleckej škole s dostatočným predstihom oznamované v regionálnych masovo-komunikačných prostriedkoch, resp. na webovom sídle školy.

Kritériá talentovej prijímacej skúšky pre jednotlivé odbory sú podrobne rozpracované v samostatnej prílohe tohto dokumentu /príloha 3/.

**Formy výchovy a vzdelávania v jednotlivých odboroch:**

Štúdium v tanečnom, výtvarnom a literárno-dramatickom odbore sa realizuje v skupinovej forme. Počty žiakov v skupinách stanovujú priložené učebné plány s prihliadnutím na priestorové možnosti školy. Štúdium v hudobnom odbore sa bude realizovať v individuálnej, príp. skupinovej forme, podľa zamerania.

1. **Vyučovací jazyk podľa § 12**

Vyučovací jazyk podľa § 12 školského zákona je slovenský jazyk.

1. **Spôsob, podmienky ukončovania výchovy a vzdelávania a vydávanie dokladu o získanom vzdelaní**

Spôsob, podmienky ukončovania výchovy a vzdelávania a vydávanie dokladu o získanom vzdelaní sa odvíjajú od stupňa vzdelania, ktorý dieťa alebo žiak práve navštevuje a pri dodržaní platnej školskej legislatívy upravujúcej túto oblasť.

**Prípravné štúdium**

Výsledky polročnej práce detí a ich pedagóga sú rodičom prezentované formou otvorenej hodiny, ktorá sa koná v klasifikačnom období – január, resp. jún. Po absolvovaní poslednej vyučovacej jednotky v školskom roku sú deti tanečného odboru v PŠ1 za svoju usilovnú celoročnú prácu ocenené diplomom a deti v prípravnom štúdiu PŠ2 resp. PŠ vo výtvarnom, hudobnom a literárno-dramatickom odbore dostávajú potvrdenie o absolvovaní prípravného štúdia. Tento doklad nie je nutnou podmienkou prijatia na ďalší stupeň vzdelávania v základnej umeleckej škole.

**Prvý stupeň vzdelávania**

Výsledky celoročnej práce žiakov jednotlivých odborov a ich pedagógov sú rodičom prezentované formou verejného záverečného vystúpenia, predstavenia, či výstavy výtvarných prác, ktoré sa konajú každoročne v máji a júni. Účasť žiaka na tomto podujatí nie je nutnou ani postačujúcou podmienkou pre úspešné ukončenie časti vzdelávania, ani pre získanie stupňa vzdelania.

Získaniu primárneho umeleckého vzdelania predchádza úspešné absolvovanie posledného ročníka prvej časti štúdia a absolvovanie záverečnej skúšky do 2. časti prvého stupňa umeleckého vzdelávania v zmysle platných Metodických pokynov na hodnotenie a klasifikáciu žiakov ZUŠ a Vyhlášky MŠ SR č. 324/2008 Z. z. o základnej umeleckej škole. Dokladom o úspešnom ukončení prvej časti štúdia je vysvedčenie s príslušnou doložkou.

Získaniu nižšieho sekundárneho umeleckého vzdelania predchádza úspešné absolvovanie posledného ročníka druhej časti štúdia a následné úspešné vykonanie záverečnej absolventskej skúšky v zmysle platných Metodických pokynov na hodnotenie a klasifikáciu žiakov ZUŠ a Vyhlášky MŠ SR č. 324/2008 Z. z. o základnej umeleckej škole a kritérií stanovených pre každý odbor /príloha 4/. Dokladom o úspešnom ukončení druhej časti štúdia je vysvedčenie s príslušnou doložkou.

**Druhý stupeň vzdelávania**

Výsledky celoročnej práce študentov jednotlivých odborov a ich pedagógov sú rodičom prezentované formou verejného záverečného vystúpenia, predstavenia, či výstavy výtvarných prác, ktoré sa konajú každoročne v máji a júni.

Úspešnému ukončeniu vzdelania na tomto stupni predchádza úspešné absolvovanie posledného ročníka štúdia, verejná prezentácia dosiahnutých zručností a vykonanie záverečnej skúšky v zmysle platných Metodických pokynov na hodnotenie a klasifikáciu žiakov ZUŠ a Vyhlášky MŠ SR č. 324/2008 Z. z. o základnej umeleckej škole. Dokladom o úspešnom ukončení druhého stupňa štúdia je vysvedčenie.

1. **Personálne zabezpečenie**

Zriaďovateľom našej SZUŠ je fyzická osoba – Mgr. Ján Sirotka. Školu riadi riaditeľka, ktorá má v priamej podriadenosti 6 samostatných pedagogických zamestnancov, z nich 2 na rodičovskej dovolenke a 2 nepedagogických zamestnancov. Aktuálny zoznam a počet učiteľov je uvedený v prílohe 7. Škola má k dispozícii personalistku, referentku, ekonómku a IKT ako spolupracujúce útvary riadené zriaďovateľom.

Pedagogický kolektív tvoria starostlivo vybraní kvalifikovaní pedagógovia, niektorí pôsobia v škole od jej začiatkov. Od februára 2016 napomáhala ku kvalite vyučovania v tanečnom odbore i korepetítorka. K organizácii a kontinuálnosti vyučovania prispievajú významnou mierou prevádzačky, t.j. osoby, ktoré zodpovedajú za prevedenie najmä mladších detí zo ZŠ a MŠ do našej SZUŠ a späť. Vyučovanie prebieha podľa platných rozvrhov hodín. Komunikácia medzi vedením a pedagógmi a pedagógmi navzájom sa uskutočňuje osobnou, elektronickou a telefonickou formou, pravidelnými stretnutiami na pracovných poradách alebo pedagogických radách. O čistotu a údržbu priestorov školy sa stará upratovačka.

1. **Materiálno-technické a priestorové podmienky**

Naša škola nedisponuje vlastnými priestormi. Celý výchovno-vzdelávací proces sa uskutočňuje v prenajatých priestoroch, príp. v priestoroch v podnájme, upravených a zariadených podľa potrieb jednotlivých odborov. Priestory sa nachádzajú v kamennej budove a postupne podľa potreby sa rekonštruujú, rozširujú a dozariaďujú v zmysle záväzných normatívov na povinné materiálno-technického a priestorové zabezpečenie výchovno-vzdelávacieho procesu v ZUŠ, ktoré sú súčasťou nového Štátneho vzdelávacieho programu.

Tanečná sála je vybavená gymnastickým kobercom, podložkami na cvičenie, zrkadlami, baletnými tyčami, špeciálnou tanečnou podlahou, zvukovou a obrazovou technikou. Na prezliekanie majú žiaci k dispozícii šatne s lavičkami a vešiakmi, samozrejmosťou sú hygienické zariadenia. Od 1.9.2016 si škola prenajíma i ďalšiu tanečnú sálu, ktorú využívali aj žiaci LDO.

Trieda a dielňa na vyučovanie výtvarného odboru je podľa potreby zariadená pracovnými stolmi a potrebnými nástrojmi a pomôckami. Škola sa snaží vybaviť výtvarný odbor ďalšími materiálno technickými potrebami i samotným vybavením dielne, skladu a IKT miestnosti podľa záväzných normatívov.

Literárno-dramatický odbor zatiaľ nedisponuje vlastnou triedou, ale škola sa snaží vybaviť ho materiálno-technickými potrebami podľa záväzných normatívov. Podobne i pre hudobný odbor je nutné prenajať ďalšiu miestnosť.

Kancelária riaditeľky a pracoviská administratívy sú vybavené IKT na dobrej úrovni, čo uľahčuje komunikáciu medzi nimi, a tiež zamestnancami navzájom. Každý zamestnanec má vytvorené e-mailové konto a v prípade potreby počítač, resp. notebook v kancelárii riaditeľky školy. Škola disponuje bohatou zbierkou tanečných kostýmov rôznych druhov a štýlov, ktoré sú neustále doplňované alebo upravované podľa potrieb jednotlivých vyučujúcich a choreografií.

1. **Podmienky na zaistenie bezpečnosti a ochrany zdravia pri výchove a vzdelávaní**

SZUŠ dôsledne vytvára bezpečné a zdraviu vyhovujúce podmienky vo všetkých priestoroch, v ktorých sa realizuje výchovno-vzdelávací proces, alebo iná pracovná činnosť.

Všetci žiaci sú na začiatku školského roka preukázateľne poučení o bezpečnosti a ochrane svojho zdravia a o vnútornom poriadku školy, a opakovane ústne pri špecifických činnostiach vo svojich odboroch a pri organizovaných akciách mimo priestorov školy (súťaže, vystúpenia, predstavenia, výstavy, koncerty, atď.)

Vyučujúci realizujú hygienické prestávky, pravidelne vetrajú priestory učební, vedú žiakov k dodržiavaniu zásad osobnej hygieny a pitného režimu, v zmysle hygienických zásad sa vykonáva pravidelné upratovanie a čistenie všetkých priestorov školy. Každá miestnosť je vybavené lekárničkou a vybraní pedagógovia absolvujú školenie pre poskytovanie prvej pomoci.

O svojich povinnostiach v zmysle bezpečnosti a ochrany zdravia pri práci sú pravidelne a v súlade s platnou legislatívou preškolení aj všetci zamestnanci školy. Škola písomne spracováva a aktualizuje vnútorné dokumenty zamerané na zaistenie bezpečnosti a ochrany zdravia pri výchove a vzdelávaní, ako Pracovný a Organizačný poriadok, Školský poriadok pre žiakov školy, Smernicu o postupe pri vzniku nebezpečnej situácie alebo úrazu a dbá na ich dôsledné dodržiavanie.

Pedagógovia sú oboznámení s požiarnym evakuačným plánom pracoviska, v ktorom sa koná vyučovanie.

1. **Vnútorný systém kontroly a hodnotenia detí a žiakov**

Cieľom kontroly a následného hodnotenia výchovno-vzdelávacích výsledkov žiakov ZUŠ je poskytnúť žiakovi a jeho rodičom spätnú väzbu o celkovej vedomostnej úrovni, o zručnostiach a spôsobilostiach, ako aj o osobnostných vlastnostiach žiaka. Hodnotenie spätne informuje o náročnosti a primeranosti požiadaviek školy kladených na žiaka, ako žiak zvládol danú problematiku. Súčasťou hodnotenia je poznať skutočné osobnostné kvality, povzbudiť žiaka do ďalšej práce, motivovať ho pri odstraňovaní nedostatkov, poznajúc pritom pravidlá a kritériá hodnotenia. Pri hodnotení a klasifikácií výsledkov žiakov postupujeme v súlade s platným metodickým pokynom na klasifikáciu a hodnotenie žiakov ZUŠ.

Snažíme sa, aby sme prostredníctvom hodnotenia nerozdeľovali žiakov na úspešných a neúspešných a dôsledne rozlišujeme hodnotenie spôsobilosti od hodnotenia správania. Poznaním kritérií hodnotenia vopred prispejeme k uvedomeniu si požadovaných výsledkov.

**Ako základné kritériá hodnotenia žiaka učiteľom sú akceptované:**

◘ validita – istota, že sa hodnotí to, čo sa hodnotiť má,

◘ použitie viacerých prostriedkov, metód hodnotenia úspešnosti žiaka,

◘ hodnotenie motivácie, usilovnosti, angažovanosti žiaka,

◘ opakované pozorovanie, hodnotenie, diagnostikovanie,

◘ použitie výstižných a pravdivých hodnotiacich výrokov,

◘ reliabilita – stálosť alebo dynamika hodnotenia v čase.

**Dôležité miesto v hodnotení žiaka našej školy má jeho sebahodnotenie, ktoré u žiaka podporuje a rozvíja najmä:**

◘ poznanie dôvodov a hodnoty toho, čo sa učí,

◘ potreba premýšľať o vlastnej práci a plánovať si ju,

◘ pocit istoty v učení, schopnosť vedieť, čo dokáže a ako získa pomoc,

◘ uvedomovanie si a vyrovnanie sa s požiadavkami školy,

◘ rozvíjanie schopností, komunikácie a sebavyjadrenia,

◘ stanovovanie si osobných a najmä reálnych cieľov,

◘ uvedomenie si, že sa môže zmeniť,

◘ získavanie spätnej väzby o vlastnom učení a uvedomenie si svojich úspechov.

**Dokumentácia prác žiakov (*portfólio*)**

Portfólio je usporiadaný súbor prác žiakov zhromaždených za určité obdobie, ktorý poskytuje informácie o skúsenostiach a pracovných výsledkoch žiaka a jeho osobnosti. Zastáva významné miesto v systéme kontroly práce žiaka a jej hodnotení.

Pedagóg si pre svoju potrebu vytvára počas hodnotiaceho obdobia ***hodnotiace portfólio***, ktoré obsahuje pozorovacie záznamy, poznámky, dotazníky, ukážky prác žiaka vybrané učiteľom preto, aby dopĺňali celkový obraz o výsledkoch, ktoré daný žiak dosiahol, o charaktere procesov, ktoré k nim viedli.

Hodnotenie je sústavne prebiehajúci proces, ktorý je sprievodným a trvalým znakom vyučovania, je orientované hlavne do budúcnosti, má informatívny charakter, poskytuje žiakovi spätnú väzbu, učí ho vytyčovať si osobné ciele a motivuje ho k ich dosahovaniu a prekračovaniu. Hodnotenie umožňuje tak žiakovi, ako aj učiteľovi poznať skutočné osobnostné kvality hodnoteného tak, ako sa javia z vývinového hľadiska, a nielen v určitom okamihu.

1. **Vnútorný systém kontroly a hodnotenia zamestnancov školy**

Škola má podrobne spracovanú metodiku kontroly a hodnotenia pedagogických zamestnancov vrátane kritérií hodnotenia, aby prostredníctvom neho zabezpečila harmonickú organizáciu celého výchovno-vzdelávacieho procesu a ďalších školských aktivít. Tento dokument tvorí samostatnú prílohu ŠkVP /príloha 5/.

1. **Požiadavky na kontinuálne vzdelávanie pedagogických zamestnancov**

Súčasný stav, vývoj a zmeny v školstve prinášajú potrebu personálneho a odborného rastu pedagógov, a to hlavne v súvislosti s novými prístupmi v riadení vyučovacieho procesu.

Odborná a metodická príprava učiteľov sa orientuje na dodržiavanie Zákona č. 390/2011,ktorým sa mení a dopĺňa zákon č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov, ktorý rieši postavenie, profesijný rozvoj a kariérový rast pedagogických zamestnancov.

V zmysle uvedeného za zameriavame predovšetkým na adaptačné vzdelávanie a následne na predatestačné a aktualizačné vzdelávanie, pričom dôsledne prihliadame na potreby školy a záujem pedagóga. Problematika kontinuálneho vzdelávanie je podrobne rozpracovaná v Pláne kontinuálneho vzdelávania /príloha 6/.

1. **Podmienky pre vzdelávanie žiakov so špeciálnymi výchovno-vzdelávacími potrebami**

V aktuálnom školskom roku škola nevzdeláva žiakov so ŠVVP.

Zoznam príloh:

1. Učebné plány
2. Učebné osnovy
3. Kritériá talentových prijímacích skúšok
4. Kritériá záverečných skúšok
5. Metodika hodnotenia pedagogických zamestnancov
6. Plán kontinuálneho vzdelávania
7. Počet a zoznam učiteľov pre jednotlivé odbory